**FINANSIJSKA ANALIZA** predstavlja kvantifikovanje i ocenjivanje funkcionalnih odnosa koji postoje između različitih bilansnih pozicija.

**RACIO ANALIZA -** Racio brojevi predstavljaju odnos između dve funkcionalno povezane bilansne pozicije. Svrha im je da omoguće ocenu finansijskog stanja preduzeća i tendencija u promeni finansijskog stanja preduzeća. Za različitu analitičku interpretaciju racio analize mogu se koristiti neki od sledećih standarda: Racio brojevi iz prethodnih godina, Racio brojevi iz planskih veličina, Poželjni racio brojevi, Racio brojevi drugih preduzeća iz grane, Prosečni racio brojevi privredne grane i dr.

Racio brojeve možemo svrstati u sledeće grupe:

* Pokazatelji likvidnosti,
* Aktivnosti,
* Finansijske strukture,
* Rentabilnosti,
* Tržišne vrednosti.
  1. **Pokazatelji likvidnosti**

OPŠTI RACIO LIKVIDNOSTI pokazuje sa koliko je obrtnih sredstava pokriven svaki EUR kratkoročnih obaveza. Smatra se da je u opštem slučaju odnos 2:1 pokazatelj zadovoljavajuće likvidnosti, minimum 1, u SAD poželjno da je veći od 2.

**OPŠTI RACIO LIKVIDNOSTI = OBRTNA SREDSTVA / KRATKOROČNE OBAVEZE**

RACIO RIGOROZNE LIKVIDNOSTI predstavlja strožiji test tekuće likvidnosti od opšteg racia likvidnosti. Da bi se izračuno, iz ukupnih obrtnih sredstava moraju se izdvojiti likvidna sredstva, koja čine gotovina i kratkoročna potraživanja. Iz likvidnih sredstava izuzimaju se zalihe zbog dužeg vremena potrebnog za njihovu konverziju u gotovinu. Smatra se da je odnos 1:1 zadovoljavajući.

**RIGOROZNI RACIO LIKVIDNOSTI = LIKVIDNA SREDSTVA / KRATKOROČNE OBAVEZE**

NETO OBRTNA SREDSTVA pokazuju deo obrtnih sredstava koja preostaju po pokriću kratkoročnih obaveza.

**NETO OBRTNA SREDSTVA = OBRTNA SREDSTVA – KRATKOROČNE OBAVEZE**

**ili NOS = DUGOROČNI IZVORI FINANSIRANJA – STALNA IMOVINA**

* 1. **POKAZATELJI AKTIVNOSTI**

***Koeficijent obrta kupaca*** pokazuje koliko na jednu novčanu jedinicu nenaplaćenog salda potraživanja od kupaca preduzeće ostvaruje ukupnog prihoda u toku godine.

**KOEFICIJENT OBRTA KUPACA = UKUPAN PRIHOD / POTRAŽIVANJA OD KUPACA NA KRAJU GODINE**

Na osnovu koeficijenta obrta kupaca može se utvrditi prosečno vreme trajanja jednog obrta sredstava angažovanih u potraživanjima od kupaca, odnosno ***prosečno vreme naplate***.

**PROSEČNO VREME NAPLATE = 360 DANA / KOEFICIJENT OBRTA KUPACA**

***Koeficijent obrta dobavljača*** utvrđuje se kao odnos vrednosti ukupnih godišnjih nabavki na kredit i salda dobavljača na kraju godine.

**KOEFICIJENT OBRTA DOBAVLJAČA = VREDNOST NABAVKE NA ODLOŽENO PLAĆANJE / DOBAVLJAČI NA KRAJU GODINE**

Na osnovu koeficijenta obrta dobavljača možemo izračunati ***prosečno vreme plaćanja*.**

**PROSEČNO VREME PLAĆANJA = 360 DANA / KOEFICIJENT OBRTA DOBAVLJAČA**

* 1. **POKAZATELJI FINANSIJSKE STRUKTURE**

Cilj analize finansijske strukture preduzeća jeste da se sagleda odnos sopstvenih i pozajmljenih izvora finansiranja u ukupnim poslovnim sredstvima preduzeća. Najzanačajniji pokazatelji iz ove grupe su:

* Odnos pozajmljenih i ukupnih izvora sredstava - pokazuje učešće pozajmljenih u ukupnim izvorima finansiranja preduzeća. Ne postoji jasan standard odnosa ukupnih i pozajmljenih sredstava, ali dok je kamata na obaveze manja od prinosa na pozajmljena sredstva ostvaruje se cilj svakog investitora da tuđim sredstvima uveća kapital. Međutim povećanje stepena zaduženosti ima svoje granice, iznad kojih dalje zaduživanje može da ugrozi opstanak preduzeća.
* Odnos dugoročnih i ukupnih izvora - pokazuje učešće dugoročnih izvora u ukupnim izvorima.

U drugu grupu pokazatelja finansijske strukture spadaju pokazatelji koji izražavaju stepen pokrića finansijskih obaveza poslovnim prihodom. Najznačajniji je ***koeficijent pokrića rashoda na ime kamate*** koji odražava opterećenost poslovnog dobitka finansijskim rashodima na ime kamate.

**ODNOS POZAJMLJENIH I UKUPNIH IZVORA SREDSTAVA = UKUPNE OBAVEZE (KRAT. + DUG. OBAV.) /UKUPNI IZVORI SREDSTAVA (PASIVA) x100**

**ODNOS DUGOROČNIH I UKUPNIH IZVORA SREDSTAVA = (SOPSTVENI KAPITAL + DUGOROČNI KREDIT) / UKUPNI IZVORI SREDSTAVA (PASIVA) x100**

**KOEFICIJENT POKRIĆA RASHODA NA IME KAMATE = (BRUTO DOBITAK + RASHODI KAMATE) / RASHODI KAMATE**

* 1. **POKAZATELJI RENTABILNOSTI**

U analizi rentabilnosti postoje dve grupe pokazatelja. *Prvu* grupu čine pokazatelji koji izražavaju parcijalnu rentabilnost, a utvrđuju se na osnovu podataka iz bilansa uspeha, tu spadaju:

* Stopa poslovnog dobitka - pokazuje učešće poslovnog dobitka u ukupnom prihodu,
* Stopa neto dobitka - pokazuje učešće neto dobitka u ukupnom prihodu,

Koeficijent efikasnosti - pokazuje učešće ukupnih rashoda u ukupnom prihodu. Ukoliko je koeficijent efikasnosti manji od 1, može se reći da je preduzeće u krizi, a poželjno je da preduzeće ima visok koeficijent efikasnosti.

**STOPA POSLOVNOG DOBITKA = (BRUTO DOBITAK + RASHODI KAMATE) / UKUPAN PRIHOD x100**

**STOPA NETO DOBITKA = NETO DOBITAK / UKUPAN PRIHOD x100**

**KOEFICIJENT EFIKASNOSTI = UKUPAN PRIHOD / UKUPAN RASHOD x100**

*Drugu* grupu pokazatelja čine indikatori globalne rentabilnosti, a za njihovo utvrđivanje koriste se podaci bilansa stanja i bilansa uspeha. Tu spadaju :

* Stopa prinosa na ukupna sredstva - pokazuje koliko je preduzeće ostvarilo neto dobiti na prosečno angažovana sredstva. Ovaj pokazatelj zanemaruje strukturu izvora sredstava.
* Stopa prinosa na sopstvena sredstva - pokazuje visinu ostvarenog neto dobitka na prosečno angažovana sopstvena sredstva.

**STOPA PRINOSA NA UKUPNA SREDSTVA = NETO DOBITAK / PROSEČNA UKUPNA SREDSTVA x 100**

* PROSEČNA SREDSTVA = (Pasiva preth.god. + Pasiva tek.god.) / 2

**STOPA PRINOSA NA SOPSTVENA SREDSTVA = NETO DOBITAK / PROSEČNA SOPSTVENA SREDSTVA x100**

* PROSEČNA SOPSTVENA SREDSTVA = (Kapital preth.godine + Kapital tekuće godine iz bilansa stanja) / 2
  1. **POKAZATELJI TRŽIŠNE VREDNOSTI**

Pokazatelji tržišne vrednosti preduzeća imaju veliki značaj za poslovne planove koji se rade za potrebe vlasnika kapitala. Na osnovu ovih pokazatelja i uz jasno definisanu politiku raspodele rezultata, u poslovnim planovima je moguće prikazati stvarne koristi koje bi vlasnici preduzeća imali od aktiviranja investicije.

Ako se poslovni plan izrađuje za potrebe kreditnih institucija, zbog mogućnosti da kreditor na različite načine ograniči slobodu preduzeća, odnosno njegovih vlasnika u raspolaganju ostvarenim rezultatima poslovanja, pokazatelji tržišne vrednosti se ne izračunavaju. U tom slučaju, ako se radi o akcionarskom preduzeću, mogu se izračunati samo oni pokazatelji od značaja za vlasnike čija visina ne zavisi od politike raspodele preduzeća i nije podložna ograničenjima od strane kreditora. U ove pokazatelje se ubrajaju:

* *Neto dobitak po akciji* - pokazuje ostvareni neto dobitak po jednoj akciji i ne zavisi od toga da li će se neto dobitak raspodeliti vlasnicima u obliku dividende ili akumulirati u preduzeću.
* *Knjigovodstvena vrednost po akciji* - pokazuje visinu sredstava preduzeća po jednoj akciji.

**NETO DOBITAK PO AKCIJI = NETO DOBITAK / BROJ AKCIJA**

**KNJIGOVODSTVENA VREDNOST PO AKCIJI = SOPSTVENI KAPITAL / BROJ AKCIJA**